**2018. Január**

Kedves Tanárnő!

Ez az év jól indult, mivel a jól megérdemelt szilveszteri buli után már hajnalban indultunk a brüsszeli reptérre, hogy végre Magyarországra utazhassunk, meglátogatni a családunkat. Az utazás hosszú volt, a repülőtéren való várakozás még hosszabb, de a gépünk felszállása életünk egyik legjobb élménye volt. Sajnos otthon csak öt napot tölthettem, ez alatt az idő alatt találkoztam szinte az összes családtagommal és még pár barátommal is.

Franciaországba visszaérve egy napot még szusszantam, aztán újból menni kellett dolgozni. Munka szempontjából a januári hónap sokkal jobb volt, mint a december, mert ugyan az első héten még voltak nagyobb csoportos foglalások, de utána már kisebb lett az étterem forgalma. Ez a kollégákon is meglátszott, mert kevésbé voltak feszültek. Ebben a hónapban úgy érzem, fejlődtem is, több dolgot engedtek nekem a régebb óta ott dolgozók. Rengetegszer felvettem az aperitif rendelést, vittem desszertkártyát, borokat szolgáltam fel, és néha még a desszert és „plat du jour” rendelést is felvehettem. A vendégekkel már egy picivel többet kommunikálok.

Az iskolai hét is jól indult. Egész könnyű órarendet kaptunk, változatos tanórákkal, és még rajz is volt, amit nagyon szeretek. Szerdán az utolsó két óránk demo volt, aminek kezdetén gyakorlati oktatónk, M. Hild Michel bejelentette, hogy a csütörtöki gyakorlatra harminckét fős csoport fog jönni, és három tanuló jelentkezését várja, a reggeliztetés lebonyolítására, majd a többiek előkészítik az éttermi salle-t az ebédeltetéshez. Vállaltam a feladatot, és két magyar osztálytársammal átmentünk a multimédia terembe, kicsit kitakarítani, a padokat és székeket elrendezni, valamint oktatónk elmagyarázta, hogyan fog zajlani a rendezvény, mikor mit csináljunk. Ezalatt a többiek banánt flambíroztak, amit nagyon sajnáltam, hogy ki kellett hagynom, ugyanis eddig még nem volt lehetőségem rá, hogy kipróbáljam és az itteni vizsgára is szükségem lesz majd erre a tudásra.

Csütörtök reggel nagyon izgultam, miként fog zajlani a reggeliztetés. Átmentünk először abba az épületbe, ahol a gyakorlat szokott zajlani, és M. Hild felosztotta közöttünk az előkészületi feladatokat. És ekkor jött egy fordulat, amire nem számítottam: a két magyar diák (Vivi és Laci) elment a tanárral a multimédia terembe, nekem pedig maradnom kellett tányért törölgetni a szervizre. Nagyon csalódott és ideges voltam, mivel én is segítettem az ottani előkészületekben, lemaradtam a flambírozásról, és ami szerintem a legfontosabb- nekem is ugyanannyi jogom lett volna menni, mint bárki másnak. A személyes véleményem az az iskoláról (mert nem csak ez a tanár kivételez, hanem szinte mindegyik), hogy sokkal több lehetőséget adnak meg olyan embereknek, akik „nevesebb” suliból érkeztek, és a képességeiket is felértékelik ezáltal. Úgy érzem, hogy mi azért nem kapunk meg bizonyos lehetőségeket, mert azt gondolják rólunk, hogy nem vagyunk képesek bizonyos feladatokat elvégezni, mert nem nagynevű intézményből jöttünk. És ez a kivételezés elég lehangoló tud lenni, ami kihat a teljesítményünkre, ugyanis ha valakit leminősítenek úgy, hogy bizonyítani se tudja az ellenkezőjét, akkor tényleg nem úgy látja el a feladatát ahogy kellene, mert emiatt rosszul érzi magát.

Pénteken két francia óránk volt, amin egy PowerPoint-os prezentációt kellett bemutatnunk, amit az étteremről készítettünk, ahol dolgozunk. Aztán végre indulhattunk haza…